**Какво е най-важно на света?**

**/есе/**

 Човекът - необятно същество, което е способно на изключителни неща, а в същото време изглежда толкова безобиден. Човекът може да бъде всичко, затова той е най-важното нещо на света.

 Човекът е цел и мечта. Например, когато искаш да си по-добър за някого или нещо. Когато се бориш да се превърнеш в мечта. А може и когато просто самият ти мечтаеш да станеш едно много по-добро ,,Аз“. Има моменти, в които всичко, за което си се трудил с години, пропада и имаш чувството, че нямаш абсолютно никакъв контрол над ситуацията. Тогава животът ти се превръща в битка със самия себе си и звучи по подобен начин:

*С мъка и трудности пак се изправях.*

*Милион пъти си казвах: ,,На инат стани!,,*

*Разбитото сърце едва поправих,*

*залепяйки милионите пукнатини.*

Това бях написала в едно свое стихотворение някога преди...

 Човекът е красота и любов, защото той създава красота и изкуство, било то като обича някого или нещо, или пък като просто твори. Един много умен човек ми беше казал, че едно от нещата, който трябва да се изпитат в този живот е да бъдеш муза на поет, писател или художник, защото той ще те обезсмърти. Като човек, който играе с думите, съм напълно съгласна. Да вдъхновяваш някого или да имаш вдъхновение е безценно. Ние сме любов, а тя в цялата си красота е движещата сила на света. Тук ми изникнаха думите на Виктор Юго: ,,Най-великото щастие в живота е убеждението, че сме обичани; обичани заради нас самите или по-скоро въпреки нас самите.“

 Човекът е противоречив, но и възвишен дух, понеже той може и да обича, и да мрази, умее да дарява любов, но и да я погубва жестоко. Едно от най-силните пагубни човешки оръжия са именно емоциите. И по-скоро възвишените емоции. Тези, на които не им трябват думи, за да се изразят. Тези, които и без действия се усещат – само с един поглед или усмивка. И тук не става дума само за романтичната любов, напротив. Любовта между брат и сестра, или две сестри, двама братя, например, е една от възможно най-силните в този объркан свят.

Няма как да не спомена извисения човешки дух, който може всичко да прости - в лицето на майчината любов. Както обича майката – никой друг не може. Затова казват, че тя може да замени всеки, но никой не може да замени нея.

 Човекът е цел един свят и всемогъщ Бог - той може да създава от нищото нещо велико - живот, изкуство, истории, които винаги да се помнят... Но може и да се самозабрави в алчността и манията си за величие. При този сценарий е възможно да има грандиозно пагубни последици за човека и нищо от плануваното да не се случи. Кой тогава може да успее да постигне величието, което да го издигне до боговете? ,,Успешен човек е този, който може да изгради основи с камъните, които другите са хвърлили по него.“ - Дейвид Брънкли. Тези думи ни дават отговор. Могъществото на човека е във великодушието и прошката. Те са присъщи на боговете.

 Аз избирам да бъда и любов, и мечта, и цел, и опора. Признавам, по-често съм губила, когато съм била всичките тези неща, но не си струва заради някого или нещо да губим вярата и надеждата за бъдещето. Вярвам, че един ден животът ще се е наредил по-добре, но това зависи от изборите и действията на всеки един от нас. И разбира се, зависи от вярата в нас самите и нашите цели: ,,Човек става такъв, какъвто вярва, че ще стане. Ако мечтаеш да си орел, следвай мечтите си, а не слушай какво ти казват кокошките.“, Джериес Авад.

 Ще завърша с една мисъл на руския поет и преводач Осип Манделщам: ,,Всеки човек е като буква от азбуката – за да образува дума, трябва да се съедини с другите.“. Да, човекът е преди всичко - той е и творение, и творец, смъртен, но и Бог, но ако е напълно сам – никога няма да успее да се справи с предизвикателствата на живота. Факт е, че хората сме всичко и в буквален, и в преносен смисъл, но нямаме ли стабилна опора и подкрепа да се борим с живота и да спечелим битката, би ни било сто пъти по-трудно, та дори невъзможно.

*Валентина Райкова Сербезова, 16 г. X клас от Стара Загора*

*Литературен клуб към ЦПЛР - Стара Загора,*

*гр. Стара Загора, п.к. 6000, ул. „Захарий Княжески“ 71, ет.3*

*literaturenklubcplrstz@gmail.com*

*ръководител: Невена Красимирова Божкилова, 0876397676*